Κώστας Κουκοδήμος

Ο Κώστας Κουκοδήμος (1969-) είναι Έλληνας πρώην πρωταθλητής και Ολυμπιονίκης στο άλμα εις μήκος από την Πιερία και πολιτικός, ο οποίος εξελέγη Δήμαρχος Κατερίνης το 2019. Το 2007 εξελέγη βουλευτής της ΝΔ και τον επόμενο χρόνο ανεξαρτητοποιήθηκε για 6 μήνες. Επανεντάχθηκε στο κόμμα τον Ιούλιο του 2008. Συνολικά έχει εκλεγεί βουλευτής Πιερίας έξι (6) φορές.

 Βιογραφικά στοιχεία 
Γεννήθηκε στη Μελβούρνη της Αυστραλίας στις 14 Σεπτεμβρίου του 1969. Έζησε τα παιδικά και εφηβικά του χρόνια στην Πιερία. Συγκεκριμένα, η καταγωγή του είναι από τον Άγιο Δημήτριο. Είναι απόφοιτος του Τμήματος Γυμναστικής Ακαδημίας του ΤΕΦΑΑ Θεσσαλονίκης, παντρεμένος και πατέρας τριών παιδιών  Βιογραφικό σημείωμα από την ιστοσελίδα της Γενικής Γραμματείας Αθλητισμού.

 Αθλητική σταδιοδρομία 

Ξεκίνησε τη σταδιοδρομία του στον Αρχέλαο Κατερίνης και είχε προπονητή το Γιάννη Παπαργυρίου. Αργότερα, μεταγράφηκε στον ΠΑΟΚ, υπό τις οδηγίες του Αστέρη Τσιφτσόγλου.

Η μεγαλύτερη διάκριση στη σταδιοδρομία του ήταν η κατάκτηση του χάλκινου μεταλλίου στο Ευρωπαϊκό πρωτάθλημα ανοικτού στίβου το 1994, στο Ελσίνκι και ακολούθησε η 6η θέση στους Ολυμπιακούς αγώνες της Βαρκελώνης, το 1992. Ήταν 1ος στους Μεσογειακούς Αγώνες και το Ευρωπαϊκό Κύπελλο το 1994, αλλά και στα Βαλκανικά Πρωταθλήματα του 1991-92, 2ος στο Ευρωπαϊκό κλειστού στίβου (1994) και στα Ευρωπαϊκά Κύπελλα του 1997-2002, όπως και στους Μεσογειακούς του 1997 και στο Παγκόσμιο Στρατιωτικό Πρωτάθλημα του 2001. Έλαβε επίσης μέρος στον τελικό του Παγκοσμίου Πρωταθλήματος στίβου στο Τόκυο, το 1991, στον ιστορικό αγώνα όπου ο Αμερικανός Μάικ Πάουελ κατέρριψε το θρυλικό παγκόσμιο ρεκόρ του συμπατριώτη του Μπομπ Μπίμον. Το ατομικό του ρεκόρ είναι 8,36 μ. από τις 5 Ιουνίου 1994 στα Χανιά, κατά τη διάρκεια του μήτινγκ «Βενιζέλεια», επίδοση που αποτελούσε πανελλήνιο ρεκόρ για 13 χρόνια.

Ο Κουκοδήμος ανήκει σε μία γενιά αθλητών των οποίων οι διακρίσεις έβγαλαν τον ελληνικό στίβο από τα δύσκολα χρόνια και τον οδήγησαν στις διεθνείς επιτυχίες και την αναγνώριση. Μαζί με τη Βούλα Πατουλίδου, την Νίκη Μπακογιάννη και τον Λάμπρο Παπακώστα υπήρξε η αφορμή για την οργάνωση του στίβου σε επαγγελματικά πρότυπα από τις αρχές της δεκαετίας του 1990, και την ανάδειξη πάρα πολλών νέων αθλητών.

Στην αφή της φλόγας για τους Ολυμπιακούς Αγώνες του Σίδνεϋ, ήταν ο πρώτος λαμπαδηδρόμος. Το 2004, κατά την άφιξη της Ολυμπιακής φλόγας στη γενέτειρά του, την Κατερίνη, άναψε τον βωμό, ενώ την ίδια χρονιά και έως τον Μάρτιο του 2006 κατείχε τη θέση του Γενικoύ Γραμματέα Αθλητισμού. Το Δεκέμβριο του 2006 εξελέγη πρόεδρος της Ελληνικής Ομοσπονδίας Μοντέρνου Πένταθλου.

 Πολιτική σταδιοδρομία 
Στις βουλευτικές εκλογές του 2007 εξελέγη στον νομό Πιερίας, με το κόμμα της ΝΔ. Τον Οκτώβριο του ιδίου έτους ορίστηκε από τον Πρόεδρο της Βουλής να μετέχει στη διαρκή επιτροπή Μορφωτικών Υποθέσεων της Βουλής που είναι αρμόδια για τα υπουργεία Εθνικής Παιδείας & Θρησκευμάτων και Πολιτισμού και αποτελείται συνολικά από 55 βουλευτές.

Τον Ιανουάριο του 2008 το όνομά του ενεπλάκη στο σκάνδαλο ΖαχόπουλουΕνας Κουκοδήμος ίσως φέρει εκλογές, Το Βήμα, ηλεκτρονική έκδοση, άρθρο του Γρηγόρη Τζιοβάρα, 3 Φεβρουαρίου 2008. Στις 31 Ιανουαρίου 2008 με ιδιόχειρη επιστολή του γνωστοποίησε την πρόθεσή του να καταστεί ανεξάρτητος από τη ΝΔ. Οι εισαγγελείς που εξέτασαν την υπόθεση, δεν εντόπισαν διάπραξη ποινικού αδικήματοςΟ Κουκοδήμος επιστρέφει, Madata.gr, με πληροφορίες από alpha. Στις 24 Ιουλίου 2008 ο Κουκοδήμος επανεντάχθηκε στην Κ.Ο. της ΝΔΗ Καθημερινή, «Επιστροφή του Κώστα Κουκοδήμου στη Ν.Δ.», 24 Ιουλίου 2008.

Το 2009 έλαβε μέρος στο έκτακτο συνέδριο της ΝΔ στην Αθήνα. Τον Οκτώβριο του 2009 , τον Μάιο του 2012 , τον Ιούνιο του 2012, τον Ιανουάριο του 2015  και τον Σεπτέμβριο του 2015 εξελέγη ξανά βουλευτής με τη ΝΔ στο νομό Πιερίας. 

Τον Οκτώβριο του 2013 ο Κουκοδήμος εξελέγη κοσμήτορας του Προεδρείου της Βουλής Οι κοσμήτορες και γραμματείς του προεδρείου της Ολομέλειας της Βουλής, Ημερησία, ηλεκτρονική έκδοση, 9 Οκτωβρίου 2013. Διετέλεσε Υφυπουργός Παιδείας και Θρησκευμάτων από τον ανασχηματισμό της 10ης Ιουνίου 2014 μέχρι και την παραίτηση του στις 2 Σεπτεμβρίου του ίδιου έτους.

 Δήμαρχος Κατερίνης 
Το 2019 έθεσε υποψηφιότητα για το αξίωμα του δημάρχου Κατερίνης και κέρδισε τις δημοτικές εκλογές του 2019, στον 2ο γύρο στις 2 Ιουνίου, επικρατώντας του Σάββα Χιονίδη, δημάρχου από το 2007, με ποσοστό 54,44% έναντι 45,56% για τον Χιονίδη.Ο Κώστας Κουκοδήμος νέος δήμαρχος Κατερίνης, thestival.gr, 2 Ιουνίου 2019.

 Διακρίσεις 
 Παγκόσμιο Πρωτάθλημα Juniors '86 & '88: 8ος
 Μεσογειακοί Αγώνες '91: 1ος
 Βαλκανικό Πρωτάθλημα '91 & '92: 1ος
 Παγκόσμιο Πρωτάθλημα Κλειστού  '91: 4ος
 Παγκόσμιο Πρωτάθλημα '91: 12ος
 Ευρωπαϊκό Πρωτάθλημα Κλειστού '92: 12ος
 Παγκόσμιο Κύπελλο '92: 5ος
 Ολυμπιακοί Αγώνες '92: 6ος
 CISM '93: 4ος
 Ευρωπαϊκό Κύπελλο '94: 1ος
 Ευρωπαϊκό Πρωτάθλημα '94: 3ος
 Ευρωπαϊκό Indoor Πρωτάθλημα '94: 2ος
 Παγκόσμιο Πρωτάθλημα '95: 6ος
 Ευρωπαϊκό Κύπελλο '95: 6ος
 Μεσογειακοί Αγώνες '97: 2ος
 Ευρωπαϊκό Κύπελλο '97-'02: 2ος
 Ευρωπαϊκό Κύπελλο '98: 3ος
 Ευρωπαϊκό  Πρωτάθλημα Κλειστού '98: 8ος
 Ευρωπαϊκό Πρωτάθλημα '98: 10ος
 Ευρωπαϊκό Κύπελλο Super League '99: 4ος
 Ευρωπαϊκό Κύπελλο Super League '00: 5ος
 Ευρωπαϊκό Κύπελλο Super League '01: 6ος
 CISM '01: 2ος

 Παραπομπές 

Κατηγορία:Βουλευτές Πιερίας
Κατηγορία:Δήμαρχοι Κατερίνης
Κατηγορία:Έλληνες ομογενείς αθλητές
Κατηγορία:Έλληνες αθλητές του άλματος εις μήκος
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Ελληνοαυστραλοί
Κατηγορία:Αθλητές στίβου ΠΑΟΚ
Κατηγορία:Αθλητές στίβου Ηρακλή Θεσσαλονίκης
Κατηγορία:Έλληνες υφυπουργοί Παιδείας και Θρησκευμάτων
Κατηγορία:Έλληνες αθλητές του στίβου στους Θερινούς Ολυμπιακούς Αγώνες
Κατηγορία:Αθλητές του στίβου στους Θερινούς Ολυμπιακούς Αγώνες 1992
Κατηγορία:Αθλητές του στίβου στους Θερινούς Ολυμπιακούς Αγώνες 1996
Κατηγορία:Αθλητές του στίβου στους Θερινούς Ολυμπιακούς Αγώνες 2000
Κατηγορία:Αθλητές του στίβου στους Μεσογειακούς Αγώνες 1991
Κατηγορία:Αθλητές του στίβου στους Μεσογειακούς Αγώνες 1997
Κατηγορία:Κάτοχοι μεταλλίων του Πανελλήνιου Πρωταθλήματος Στίβου
Κατηγορία:Κάτοχοι μεταλλίων των Βαλκανικών Αγώνων Στίβου
Κατηγορία:Κάτοχοι μεταλλίων του Ευρωπαϊκού Πρωταθλήματος Στίβου
Κατηγορία:Κάτοχοι μεταλλίων του Ευρωπαϊκού Πρωταθλήματος Κλειστού Στίβου
Κατηγορία:Μακεδόνες